左原紀異
作者：王十朋
朝代：宋

paragraphs: 君不見溫公年方髫齔時，奮然擊甕活小兒。
至今遺事在圖畫，活人手段良可奇。
又不見耿恭昔年困疏勒，孤城鑿井踰千尺。
整衣一拜精誠通，俄頃枯泉飛爲液。
樂清有地名左原，地幽井古知幾年。
一朝陷溺誰氏子，萬石壓腦沉黄泉。
路隔幽冥生望絕，三宿沉魂豈能活。
鬼神莫救功莫施，天遣仁人爲之出。
彩棒來臨驅五丁，抉石求屍俄有聲。
頭顱半露語未辯，人疑鬼物相視驚。
拯溺辛勤功未果，土圮石欹紛欲墮。
爭言陷者不復生，救者徒遭頹壓禍。
梅仙惻然臨井旁，焚香再拜祈彼蒼。
散金募衆蹈死救，手植板幹加隄防。
土石相銜危不倒，韲粉餘生僅能保。
須臾奪命鬼窟中，萬口讙呼喜填道。
翕然輿論咸奇公，異事行將達帝聰。
感物誠居耿恭上，活人手與溫公同。
况公才學俱超絕，吏隠那能久淹屈。
使君前日飛鶚章，蒞事詳明己廉潔。
鯫生桑梓居此間，具書目見非妄傳。
太史採詩儻見取，願付銀筆書青編。
將見大書特書屢書不止此，史筆芬香此其始。